# Arabesque

### A Wikipédiából, a szabad lexikonból.

Az Arabesque együttes 1977-ben alakult az NSZK-ban, Frankfurt városában. A dallamos diszkóslágereket éneklő női trió 1985-ig létezett. Legsikeresebb felállásuk: Michaela, Sandra és Jasmin. Nyugat-Európán kívül főleg a volt Szovjetunióban és Japánban voltak különösen népszerűek.

## [szerkesztés] Tagok

### [szerkesztés] Alapítók

- Michaela Rose
- Mary Ann Nagel (1978 szeptemberében kivált)
- Karen Ann Tepperis (1978 decemberében kivált)

### [szerkesztés] Később csatlakoztak

- Heike Rimbeau (1978. szeptember – 1979. január)
- Elke Brückheimer (1979. január – 1979. június)
- Jasmin Elizabeth Vetter (1978 decemberétől)
- Sandra Cretu (1979 júniusától)

## [szerkesztés] Karriertörténet

Az Arabesque 1977-ben szállította pályafutása első, s talán legemlékezetesebb slágerét Hello Mr. Monkey címmel, amely Japánban a toplista élére került. A sikeres kislemeznek köszönhetően a három csinos, kellemes hangú énekesnő 1978-ban nagylemezt készíthetett, melyre a dalokat pártfogóik, a Jean Frankfurter–John Moering kettős írta, akárcsak a későbbiekben. A Friday Night című LP kelendőnek bizonyult, ezért 1979-ben már jött a következő, a City Cats. A két album között a trió felállása kissé megváltozott. Előbb Mary Ann, majd Karen Ann távozott az együttesből. Karen Ann helyére Jasmin érkezett. Mary Ann pótlása nehezebben ment: Heike és Elke után végül a 17 éves, tehetséges, s az NSZK-ban már nem is teljesen ismeretlen Sandra csatlakozott a trióhoz. Ettől kezdve egészen az Arabesque feloszlásáig az együttes dalai főleg Sandra énekhangjára épültek, míg a koreográfiákat többnyire Jasmin dolgozta ki. 1980-ban értek fel pályájuk csúcsára. Ebben az esztendőben két albumot is kiadtak olyan slágerekkel, mint a Marigot Bay, a Take Me, Don’t Break Me vagy a Midnight Dancer. 1981-es nagylemezük, az In For A Penny sem okozott csalódást az eurodisco kedvelőinek, a címadó dal mellett főleg a vidám Billy’s Barbeque volt népszerű. Azonban az Arabesque sem volt próféta saját hazájában: a trió németországi népszerűsége eltörpült távol-keleti sikerei mellett, ezért ügyes menedzserei elsősorban a japán piac igényeit tartották szem előtt. A távoli szigetországban a Boney M., a Dschinghis Khan és a magyar Neoton família (külföldön: Newton Family) mellett az Arabesque volt a legkedveltebb európai popzenekar.

A 80-as évek elején az eurodisco háttérbe szorult, s a műfaj korábban oly kedvelt sztárjai nem bírták megőrizni népszerűségüket a Neue Deutsche Welle és az új angol popsztárok árnyékában. A japán piacnak köszönhetően az Arabesque munkatempója ugyan nem csökkent, de a háttérben már érlelődött a feloszlás gondolata. Sandra 1983-ban szólóban próbálkozott, ám az Alphaville akkoriban aktuális slágere, a Big In Japan német nyelvű feldolgozásával nem lett túl sikeres. Két évvel később azonban a Maria Magdalena című angol nyelven előadott dallal az első számú német popdíva lett, s ezt a pozícióját férje, a román származású Michael Cretu szerző-producer-előadó jóvoltából lényegében évekig meg tudta őrizni. Sandra kiválása az Arabesque végét jelentette. A trió stílszerűen a Time To Say Goodbye (Itt az ideje búcsúzni) című albummal fejezte be pályafutását. Jasmin és Michaela megpróbálták duóban folytatni, de a Rouge névre átkeresztelt kettős lemezei nem keltettek különösebb visszhangot.

## [szerkesztés] Ismertebb lemezeik

### [szerkesztés] Albumok

- 1978 Friday Night
- 1979 City Cats (Peppermint Jack címmel is kiadták)
- 1980 Marigot Bay
- 1980 Arabesque IV
- 1981 Greatest Hits
- 1981 In For A Penny (Billy’s Barbeque címmel is kiadták)
- 1982 Caballero
- 1982 Why No Reply
- 1982 Everybody Likes Arabesque
- 1982 Fancy Concert – Live!
- 1983 Dance Dance Dance (Loser Pays The Piper címmel is kiadták)
- 1983 Radio Arabesque
- 1984 Arabesque Best Collection
- 1984 Time To Say Good Bye

### [szerkesztés] Kislemezek

- 1977 Hello Mr.Monkey / Buggy Boy
- 1978 Friday Night / Six Times A Day
- 1978 Friday Night / Someone is Waiting For You
- 1979 City Cats / In The Heat Of The Disco Night
- 1979 Peppermint Jack / Roller Star
- 1980 Take Me Don´t Break Me / Parties In The Penthouse
- 1980 Marigot Bay / Hey, Catch On
- 1981 In For A Penny / I Don’t Wanna Have Breakfast With You
- 1981 Indio Boy / Let’s Make A Night Of It
- 1982 Tall Story Teller / Caballero
- 1983 Why No Reply / Don’t Fall Away From Me
- 1983 Sunrise In Your Eyes / You Better Get A Move On
- 1985 Time To Say Goodbye / Stop Crying For The Moon
- 1986 Ecstasy / Ecstasy (Another Version)

## [szerkesztés] Külső hivatkozások

- Részletes Arabesque-diszkográfia Sandra honlapján
- Videó: Midnight Dancer
- Videó: In For A Penny
- Videó: Tall Story Teller
- Videó: Rock Me After Midnight
- Videó: Make Love Whenever You Can

A lap eredeti címe "http://hu.wikipedia.org../../../a/r/a/Arabesque.html"

Kategória: Könnyűzenei együttesek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- 日本語
- Русский